**Ministru kabineta noteikumu projekta "Noteikumi par uzticama sertifikācijas pakalpojumu sniedzēja darbības apstiprināšanas un tās atjaunošanas valsts nodevu" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts " Noteikumi par uzticama sertifikācijas pakalpojumu sniedzēja darbības apstiprināšanas un tās atjaunošanas valsts nodevu" (turpmāk – projekts) izstrādāts, izpildot Elektronisko dokumentu likuma 10. panta otrās daļas deleģējumu un Pārejas noteikumu 7. punktā noteikto.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd uzticama sertifikācijas pakalpojumu sniedzēja darbības apstiprināšanas un tās atjaunošanas valsts nodevu nosaka Ministru kabineta 2010. gada 20. aprīļa noteikumi Nr. 371 "[Noteikumi par sertifikācijas pakalpojumu sniedzēja akreditācijas un akreditācijas atjaunošanas valsts nodevu](https://likumi.lv/ta/id/208540-noteikumi-par-sertifikacijas-pakalpojumu-sniedzeja-akreditacijas-un-akreditacijas-atjaunosanas-valsts-nodevu)". 2017. gada 22. maijā ir stājušies spēkā grozījumi Elektronisko dokumentu likumā (turpmāk – EDL), kas harmonizē EDL ar Eiropas Parlamenta un Padomes 2014. gada 23.jūlija Regulu Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK. Ar EDL grozījumiem uzticamu sertifikācijas pakalpojumu sniedzēju uzraudzība ir nodota aizsardzības ministra pakļautībā esošai uzraudzības institūcijai. Turklāt ir veiktas izmaiņas terminoloģijā, tai skaitā arī mainīti EDL 10.panta otrajā daļā minētie nodevu nosaukumi (sertifikācijas pakalpojuma sniedzēja akreditācijas un akreditācijas atjaunošanas valsts nodevas nosaukums mainīts uz uzticama sertifikācijas pakalpojumu sniedzēja darbības apstiprināšanas un atjaunošanas valsts nodeva), kā arī vairs nav paredzēta akreditācijas kartes dublikāta izsniegšana un attiecīgi arī nav nodevas par šādu pakalpojumu. Ievērojot minēto un lai izpildītu EDL Pārejas noteikumu 7.punktu, kas paredz, ka Ministru kabinets līdz 2017. gada 30. septembrim izdod noteikumus par uzticama sertifikācijas pakalpojumu sniedzēja darbības apstiprināšanas un par tās atjaunošanas valsts nodevu, ir sagatavots projekts. Projekts paredz noteikt par uzticama sertifikācijas pakalpojumu sniedzēja darbības apstiprināšanu un tās atjaunošanu maksājamās valsts nodevas apmēru un tās samaksas kārtību. Normas ir izstrādātas, precizējot nodevu nosaukumus atbilstoši EDL notikušajām izmaiņām un precizējot iemaksas kārtību, jo ir mainījusies uzraugošā institūcija. Jaunajā regulējumā nav ietverta valsts nodeva par akreditācijas kartes dublikāta izsniegšanu sakarā ar izmaiņām likumā un tas rada formālu, taču ne faktisku ietekmi uz valsts budžetu, ņemot vērā gan ierobežoto uzticama sertifikācijas pakalpojumu sniedzēju skaitu (līdz šim – viens), gan arī faktu, ka akreditācijas kartes dublikāta izsniegšanas (un atbilstošas nodevas maksāšanas) gadījumi līdz šim nav konstatēti.Projekts paredz, ka valsts nodeva ir maksājama pirms publicēšanas uzticamības sarakstā pēc lēmuma paziņošanas par uzticama sertifikācijas pakalpojuma sniedzēja darbības apstiprināšanu vai atjaunošanu. Saskaņā ar Eiropas Parlamenta un Padomes 2014. gada 23.jūlija Regulas Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK 21.panta trešo daļu  uzticams sertifikācijas pakalpojumu sniedzējs (regulas izpratnē kvalificēts uzticamības pakalpojumu sniedzējs) var sākt sniegt kvalificēto uzticamības pakalpojumu pēc tam, kad ir publicēts uzticamības sarakstā. Papildus norādāms, ka arī pēc uzticama sertifikācijas pakalpojumu sniedzēja darbības apstiprināšanas tiek veikta šo pakalpojumu sniedzēju uzraudzība atbilstoši Eiropas Parlamenta un Padomes 2014. gada 23.jūlija Regulas Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK prasībām.Augstākminētā kārtība nodrošina mazāko iespējamo administratīvo slogu, vienlaikus ar ieviešamo nodevas samaksas kārtību tiek sasniegts nodevas mērķis (uzticama sertifikācijas pakalpojumu sniedzēja darbības apstiprināšana vai atjaunošana). Atbilstoši Eiropas Parlamenta un Padomes 2014. gada 23.jūlija Regulai Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK uzticama sertifikācijas pakalpojumu sniedzēja darbības apstiprināšana paredz arī turpmāku uzraudzību, atbilstoši regulas 20. pantam revīzija ir veicama par pakalpojuma sniedzēja līdzekļiem. Aizsardzības ministrija vērš uzmanību, ka saskaņā ar Elektronisko dokumentu likuma 10.panta otro daļu valsts nodevas mērķis ir maksājums par uzticama sertifikācijas pakalpojumu sniedzēja darbības apstiprināšanu vai atjaunošanu, kur publicēšana uzticamības sarakstā ir viens no pakalpojuma sniedzēja darbības apstiprināšanas procesiem, tādēļ valsts nodevas iemaksa pirms lēmuma pieņemšanas un atmaksāšana negatīva lēmuma gadījumā nav nepieciešama. Ar projekta spēkā stāšanos spēku zaudēs Ministru kabineta 2010. gada 20.aprīļa noteikumi Nr.371 “Noteikumi par sertifikācijas pakalpojuma sniedzēja akreditācijas un akreditācijas atjaunošanas valsts nodevu”. |
| 3. | Projekta izstrādē iesaistītās institūcijas | Projektu izstrādāja Aizsardzības ministrija. |
| 4. | Cita informācija | Ņemot vērā, ka projekts ir izstrādāts, nemainot šobrīd spēkā esošos divu valsts nodevu apmērus uzticamam sertifikācijas pakalpojumu sniedzējam, kā arī, ņemot vērā likuma izmaiņas, atsakoties no viena veida valsts nodevas, kas neatstāj faktisku ietekmi uz valsts budžetu (sk. anotācijas I sadaļas 2. punktu), netiek prognozētas izmaiņas valsts budžeta ieņēmumos, kā arī nav notikušas izmaiņas iestādes izmaksās, kas rodas, sniedzot pakalpojumu. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Uzticama sertifikācijas pakalpojumu sniedzēji un tie, kas plāno kļūt par uzticama sertifikācijas pakalpojumu sniedzēju.  |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā, ka projekts ir izstrādāts, nemainot šobrīd spēkā esošos valsts nodevas veidus un apmērus sertifikācijas pakalpojumu sniedzējam, kā arī šobrīd tirgū ir tikai viens sertifikācijas pakalpojumu sniedzējs, projekts tautsaimniecību būtiski neietekmē. Uzticamiem sertifikācijas pakalpojumu sniedzējiem un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts paredz tehniska rakstura grozījumus, tādēļ sabiedrības līdzdalība noteikumu projekta atsevišķā apspriešanā nav nepieciešama. |
| 2. | Sabiedrības līdzdalība projekta izstrādē | Sabiedrības līdzdalību projekta izstrādē nebija nepieciešams nodrošināt. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav paredzētas izmaiņas noteikumu projekta izpildes nodrošināšanā iesaistīto institūciju struktūrās, noteikumu projektam nav būtiskas ietekmes uz iesaistīto institūciju cilvēkresursiem. |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Iesniedzējs:

Aizsardzības ministrs Raimonds Bergmanis

Vizē:
Aizsardzības ministrijas valsts sekretārs Jānis Garisons

26.09.2017 17:35
964
Otto Tabuns, 67335074
otto.tabuns@mod.gov.lv